Општинско веће

Општинско веће је орган општине, који координира реализацију функција председника општине и скупштине општине и врши контролу - надзорну функцију над радом општинских управа. Председник општине је председник општинског већа.

Заменик председника општине је члан општинског већа по функцији.

## Списак чланова

> На основу члана 85. тачка 2) и члана 86. ст. 1, 4. и 5. Закона о локалној самоуправи („Службени гласник РС”, бр. 129/07, 83/14 – др. закон, 101/16 – др. закон, 47/18 и 111/21 – др. закон) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), Влада доноси ОДЛУКУ о распуштању Скупштине општине Параћин и образовању Привременог органа општине Параћин
>
>
>
>
> 1. Распушта се Скупштина општине Параћин.
>
>
> 2. Образује се Привремени орган општине Параћин (у даљем тексту: Привремени орган) за обављање послова из надлежности Скупштине и извршних органа општине Параћин.
>
>
> 3. Привремени орган обавља текуће и неодложне послове из надлежности Скупштине општине Параћин и извршних органа општине утврђене законом и Статутом општине, до конституисања Скупштине и избора извршних органа општине након одржаних избора, у складу са законом.
>
>
> 4. Привремени орган има председника и четири члана.
>
>
> Председник организује рад Привременог органа, председава његовим седницама и обавља друге послове које му Привремени орган повери.
>
>
> Привремени орган именује секретара Привременог органа.
>
>
> Председника и чланове Привременог органа именује Влада посебним решењем.
>
>
> 5. Привремени орган одлучује о питањима из надлежности Скупштине општине Параћин и извршних органа општине већином гласова чланова Привременог органа.
>
>
> 6. За разматрање појединих питања из делокруга Привременог органа могу се образовати комисије и друга радна тела.
>
>
> Председника и чланове комисија, односно радних тела именује Привремени орган.
>
>
> Председник комисије, односно другог радног тела именује се из реда чланова Привременог органа.
>
>
> Чланови комисија и других радних тела Привременог органа могу бити и грађани.
>
>
> 7. Привремени орган доноси Пословник Привременог органа, који уређује организацију и начин рада.
>
>
>
>
>
> 8. Ова одлука ступа на снагу даном објављивања у „Службеном гласнику Републике Србије”.
>
> "Службени гласник РС", број 94 од 30. октобра 2023.

## Надлежности

1. Предлаже статут, буџет и друге одлуке и акте које доноси скупштина
2. Непосредно извршава и стара се о извршавању одлука и других аката скупштине општине
3. Доноси одлуку о привременом финансирању у случају да скупштина општине не донесе буџет пре почетка фискалне године
4. Врши надзор над радом општинских управа, поништава или укида акте општинске управе који нису у сагласности са законом, статутом и другим општим актом или одлуком које доноси скупштина општине
5. Решава у управном поступку у другом степену о правима и обавезама грађана, предузећа и установа и других организација у управним стварима из надлежности општине
6. Стара се о извршавању поверених надлежности из оквира права и дужности Републике, односно аутономне покрајине
7. Поставља и разрешава начелника општинске управе, односно начелнике управа за поједине области